ai4bharat/Pralekha huggingface dataset:
आरोग्य आणि कुटुंब कल्याण मंत्रालय
कोविड-19 प्रतिबंधक लसीच्या उपलब्धतेविषयीची अद्ययावत माहिती
राज्ये आणि केंद्रशासित प्रदेशांना कोविड प्रतिबंधक लसीच्या 63 कोटी 9 लाखांहून अधिक मात्रा पुरविण्यात आल्या आहेत
राज्ये आणि केंद्रशासित प्रदेश तसेच खासगी रुग्णालयांकडे 4 कोटी 87 लाखांहून अधिक मात्रा अजूनही शिल्लक असून पुढील काळात वापरण्यासाठी उपलब्ध आहेत तर 21.76 लाख मात्रांचा पुरवठा करण्याची प्रक्रिया सुरु आहे
संपूर्ण देशात कोविड-19 प्रतिबंधक लसीकरण मोहिमेचा वेग वाढविणे आणि मोहिमेच्या व्याप्तीचा विस्तार करणे यासाठी केंद्र सरकार वचनबद्ध आहे. या लसीकरण मोहिमेच्या सार्वत्रिकीकरणाचा नवा टप्पा देशात 21 जून 2021 पासून सुरु झाला. लसीच्या अधिक मात्रा उपलब्ध करून देणे, राज्ये आणि केंद्रशासित प्रदेशांना लसीकरणाचे उत्तम नियोजन करता यावे यासाठी त्यांच्याकरिता उपलब्ध असलेल्या लसीच्या मात्रांची आगाऊ स्वरुपात माहिती पुरविणे आणि लस पुरवठा साखळीचे प्रवाहित मार्गीकरण करणे या उपक्रमांच्या माध्यमातून लसीकरण मोहिमेचा वेग वाढविण्यात येत आहे.
राष्ट्रव्यापी लसीकरण मोहिमेचा एक भाग म्हणून भारत सरकार, सर्व राज्ये आणि केंद्रशासित प्रदेशांना कोविड प्रतिबंधक लसीचा मोफत पुरवठा करून त्यांना मदत करीत आहे. कोविड-19 प्रतिबंधक लसीकरण मोहिमेच्या सार्वत्रिकीकरणाच्या या नव्या टप्प्यात केंद्र सरकार, देशातील लस निर्मात्यांनी उत्पादित केलेल्या लसीच्या साठ्यापैकी 75% साठ्याची खरेदी करून त्याचा  पुरवठा सर्व राज्ये आणि केंद्रशासित प्रदेशांना करणार आहे.
|
|
VACCINE DOSES
|
|

|
|
SUPPLIED
|
|
63,09,30,270
|
|
PIPELINE
|
|
21,76,930
|
|
BALANCE AVAILABLE
|
|
4,87,39,946
भारत सरकारतर्फे  आणि थेट राज्यांकडून खरेदीच्या मार्गाने केंद्र सरकारने राज्ये आणि केंद्रशासित प्रदेशांना आतापर्यंत एकूण 63 कोटी 9 लाखांहून अधिक मात्रांचा पुरवठा केला आहे आणि आणखी 21.76 लाखांहून अधिक  मात्रांचा पुरवठा करण्याची प्रक्रिया सुरु आहे.
राज्ये आणि केंद्रशासित प्रदेश सरकारांकडे कोविड प्रतिबंधक लसीच्या 4 कोटी 87 लाखांहून अधिक  मात्रा अजूनही शिल्लक असून यापुढील काळातील लसीकरणासाठी त्या उपलब्ध आहेत.
सांस्कृतिक मंत्रालय
नवी दिल्लीमध्ये कर्तव्य पथावरील प्रजासत्ताक दिनाच्या समारंभात वंदे भारतम हा भव्य सांस्कृतिक कार्यक्रम ठरला आकर्षणाचा प्रमुख केंद्रबिंदू
सांस्कृतिक मंत्रालयाच्या रंगीबेरंगी चित्ररथातून ‘नारी शक्ती’चा अविष्कार
नवी दिल्ली, 26 जानेवारी 2023
नवी दिल्लीमध्ये कर्तव्यपथ इथल्या प्रजासत्ताक दिनाच्या समारंभात आज सांस्कृतिक मंत्रालयाचा वंदे भारतम हा भव्य सांस्कृतिक कार्यक्रम आकर्षणाचा केंद्रबिंदू ठरला. राष्ट्रीय स्तरावरील स्पर्धेतून निवड झालेल्या 479 कलाकारांनी ‘नारी शक्ती’ या संकल्पनेवर संपूर्ण देशासमोर सादरीकरण केले. भव्य संचलनामध्ये या कलाकारांनी आपल्या ऊर्जामय आणि दमदार सादरीकरणाने प्रेक्षकांना मंत्रमुग्ध केले, आणि ‘एक भारत श्रेष्ठ भारत’ या खऱ्या भावनेने भारताचा वैविध्यपूर्ण सांस्कृतिक आणि कलात्मक वारसा प्रदर्शित केला.
वंदे भारतम कार्यक्रमाचे संगीत राजा भवथारिनी आणि आलोकनंदा दास गुप्ता यांनी दिले होते, आणि ही रचना हिंदुस्तानी, कर्नाटकी आणि समकालीन जॅझ संगीतावर आधारित होती.
सांस्कृतिक मंत्रालयाचा 'शक्ती रूपेण संस्थिता' या शीर्षकाचा रंगीबेरंगी चित्ररथ देखील आज कर्तव्य पथावरील प्रजासत्ताक दिनाच्या समारंभात प्रदर्शित करण्यात आला. हा चित्ररथ देवीच्या ‘शक्ती’ रूपावर आधारित होता. या चित्ररथावर देवतांचा जयजयकार करणारी अनेक लोकनृत्ये सादर करण्यात आली.
केंद्रीय सांस्कृतिक मंत्रालय आणि संरक्षण मंत्रालयाने एकत्र येऊन वंदे भारतम नृत्य महोत्सवाचे आयोजन केले आहे. हा एक अखिल भारतीय नृत्य महोत्सव असून, लोकांमधील 'एक भारत श्रेष्ठ भारत' च्या भावनेला चालना देऊन, त्याचं तेज नृत्यामधून जगासमोर प्रतिबिंबित करणे, हे याचे उद्दिष्ट आहे. 15 ऑक्टोबर 2022 रोजी सुरू झालेल्या या स्पर्धेच्या दुसऱ्या भागात देशाच्या कानाकोपऱ्यातील कलाकारांनी भाग घेतला होता. या स्पर्धेचे राज्य, विभागीय आणि राष्ट्रीय असे तीन टप्पे होते आणि यामध्ये सहभागी होण्यासाठीची विहित वयोमर्यादा 17 ते 30 वर्षे होती. या स्पर्धेची अंतिम फेरी 19 आणि 20 डिसेंबर 2022 रोजी नवी दिल्ली इथल्या जवाहरलाल नेहरू स्टेडियमवर आयोजित करण्यात आली होती.
R.Aghor/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 115
वाणिज्य आणि उदयोग मंत्रालय
जागतिक व्हेंचर कॅपिटल फंडांनी द्वितीय आणि तृतीय श्रेणीतल्या शहरांमधील स्टार्टअपवर लक्ष केंद्रित करण्याचे केंद्रीय मंत्री पियुष गोयल यांचे आवाहन
पियुष गोयल यांच्या अध्यक्षतेखाली उद्योग आणि अंतर्गत व्यापार प्रोत्साहन विभागाद्वारे आयोजित जागतिक व्हेंचर कॅपिटल फंड्सचे चौथे गोलमेज संमेलन
नवी दिल्ली, 14 जानेवारी 2022
केंद्रीय वाणिज्य आणि उद्योग, ग्राहक व्यवहार, अन्न आणि सार्वजनिक वितरण आणि वस्त्रोद्योग मंत्री, पीयूष गोयल यांनी जागतिक व्हेंचर कॅपिटल, व्हिसी फंडांना द्वितीय आणि तृतीय श्रेणीतल्या शहरांमधील स्टार्टअपवर अधिक लक्ष केंद्रित करण्याचे आवाहन केले आहे. वाणिज्य आणि उद्योग मंत्रालयाच्या उद्योग आणि अंतर्गत व्यापार प्रोत्साहन विभागाने आयोजित केलेल्या ग्लोबल व्हेंचर कॅपिटल फंडांच्या चौथ्या गोलमेज परिषदेचे अध्यक्षपद भूषवताना, गोयल यांनी व्हेंचर कॅपिटलनी, गुंतवणूकीच्या नव्या क्षेत्रांचा शोध घ्यावा,युवा भारतीय उद्योजकांनी निर्माण केलेल्या बौद्धिक संपदेचे जतन करून त्याला प्रोत्साहन द्यावे,जोखमीच्या भांडवलासह अधिक भांडवल वृद्धीसाठीच्या शक्यतांचा शोध घ्यावा असे आवाहन केले. स्टार्टअपला पाठिंबा देण्यासाठी सरकारने यापूर्वीच अनेक पावले उचलली आहेत आणि भविष्यातही नव्या योजना आखल्या जातील , असेही ते म्हणाले.
या बैठकीत असे निदर्शनास आणून देण्यात आले, की भारतात 55 उद्योगांमध्ये पसरलेल्या 61,000 हून अधिक मान्यताप्राप्त स्टार्टअप आहेत, त्यापैकी 45% द्वितीय आणि तृतीय श्रेणी शहरांमधून उदयास आले आहेत आणि 45% स्टार्टअप्समध्ये किमान एक तरी महिला संचालक आहे, जे आमच्या विविधतेची साक्ष देते, तसेच भारतातील स्टार्टअप यंत्रणेचा प्रसार आणि सर्वसमावेशकता दर्शवते. विशेषत: स्टार्टअप इकोसिस्टमसाठी, व्यवसाय सुलभ करणे, भांडवल उभारणी सुलभ करणे आणि अनुपालन भार कमी करणे यासाठी सरकारने 49 नियामक सुधारणा हाती घेतल्या आहेत,याकडेही लक्ष वेधण्यात आले.
स्टार्टअप इंडिया इनोव्हेशन वीकचा एक भाग म्हणून ही गोलमेज परिषद, दुरदृष्य प्रणालीद्वारे आयोजित करण्यात आली होती. अमेरिका, जपान, कोरिया, सिंगापूर आणि भारतात अधिवास असणाऱ्या काही जागतिक फंड्समधील 75 हून अधिक व्हीसी फंड गुंतवणूकदारांनी या चर्चेत भाग घेतला. या फंडांमध्ये भारतात 30 अब्ज अमेरिकन डॉलर्स  पेक्षा जास्त मालमत्ता व्यवस्थापनाखाली आहे.
या क्षेत्रात गुंतवणूकदारांच्या भावना लक्षात घेणाऱ्या अनेक सूचना ग्लोबल व्हीसी फंडांनी यावेळी केल्या.
N.Chitale/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 186
खाण मंत्रालय
जॉइंट स्टॉक कंपनी रॉसजीओलॉजीया, रशिया आणि भारतीय भूवैज्ञानिक सर्वेक्षण , भारत यांच्यात भू -विज्ञान क्षेत्रात सहकार्याबाबतच्या सामंजस्य कराराला केंद्रीय मंत्रिमंडळाची मंजुरी
नवी दिल्ली, 8 सप्टेंबर 2021
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने रशियन महासंघाच्या नियमांतर्गत स्थापन जॉईंट स्टॉक कंपनी रॉसजीओलॉजीया  आणि भारतीय भूवैज्ञानिक सर्वेक्षण  यांच्यात भू -विज्ञान क्षेत्रात सहकार्याबाबत सामंजस्य करारावर स्वाक्षरी करण्यास मान्यता दिली आहे.
या सामंजस्य कराराचे मुख्य उद्दिष्ट खोलवर दडलेल्या खनिजांचा शोध घेण्यासाठी तांत्रिक सहकार्य, एरो-जिओफिजिकल डेटाचे विश्लेषण आणि स्पष्टीकरण, पीजीई आणि आरई ई अन्वेषण आणि संशोधन; रशियन अत्याधुनिक माहिती तंत्रज्ञानासह भारतीय भू-विज्ञान डेटा भांडाराचा संयुक्त विकास; अचूक डेटा आणि किमान खर्च साध्य करण्यासाठी ड्रिलिंग, सॅम्पलिंग आणि प्रयोगशाळा विश्लेषण क्षेत्रात तंत्रज्ञान आणि ज्ञानाची देवाणघेवाण; आणि वैज्ञानिक कर्मचार्यांचे प्रशिक्षण आणि क्षमता निर्मिती क्षेत्रात परस्पर सहकार्य करणे हा आहे.
रॉसजीओ आणि जीएसआयचा समृद्ध अनुभव आणि त्यांच्या सहकार्याची शक्यता लक्षात घेऊन भू-विज्ञान क्षेत्रात जीएसआय आणि रॉसजीओ यांच्यातील सहकार्यासाठी एकीकृत चौकट प्रदान करण्यासाठी हा सामंजस्य करार विशेष फायदेशीर आहे.
जॉइंट स्टॉक कंपनी रॉसजीओलॉजिया  रशियन महासंघातील विकसित उत्पादन आणि तांत्रिक क्षमता, उच्च व्यावसायिक क्षमता आणि संचित भूवैज्ञानिक माहितीची व्याप्ती असलेली सर्वात मोठी भूवैज्ञानिक स्टेट होल्डिंग कंपनी आहे. कंपनी सर्व प्रकारच्या खनिज संसाधनांसाठी प्रादेशिक सर्वेक्षणापासून सर्व प्रकारचे भूवैज्ञानिक सर्वेक्षण आणि शोधकार्य करते. ऑफशोअर भौगोलिक आणि ऑन-शेल्फ ऑपरेशन्स क्षेत्रात त्यांची अफाट क्षमता आहे.
वर्ष 2020 मध्ये भारत दौऱ्यादरम्यान, ROSGEO च्या शिष्टमंडळाने नवी दिल्लीत खाण मंत्रालय आणि भारतीय भूवैज्ञानिक सर्वेक्षण विभागाशी शोध कार्यातील सहकार्याच्या दृष्टिकोनावर चर्चा करण्यासाठी बैठक घेतली. या बैठकीत, जीएसआय आणि रॉसजीओ यांच्यात भूविज्ञान क्षेत्रात सहकार्यासाठी एक सामंजस्य करार करण्याचा प्रस्ताव होता. त्यानुसार, जीएसआयने रॉसजीओशी सल्लामसलत करून कराराचा मसुदा अंतिम केला.U.Ujgare/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 98
पंतप्रधान कार्यालय
भारत- बांगलादेश यांच्यातील आभासी द्विपक्षीय शिखर परिषदेदरम्यान पंतप्रधानांचे निवेदन
सन्माननीय पंतप्रधान महोदया, शेख हसीना जी, नमस्कार !
विजय दिवसानिमित्त अभिनंदन आणि पौष पर्वाच्या शुभेच्छा!

आज सगळे जगच आभासी स्वरुपातल्या शिखर परिषदा घेत आहे. मात्र आपल्या दोघांसाठी हे माध्यम नवे नाही. कित्येक वर्षांपासून आपण व्हिडीओच्या माध्यमातून परस्पर संवाद करतो आहोत.
अनेकदा आपण व्हिडीओ च्या माध्यमातून कित्येक प्रकल्पांचा शुभारंभ आणि उद्घाटनही केले आहे.
मान्यवर महोदया,
विजय दिवसानंतर लगेचच होणारी आपली भेट विशेष महत्वाची आहे.
मुक्ती-चळवळ विरोधी शक्तींविरोधात बांग्लादेशाने मिळवलेला ऐतिहासिक विजय आपल्यासोबत आमचाही ‘विजय दिवस’ म्हणून साजरा करणे ही आमच्यासाठी अभिमानाची बाब आहे.
आज जेव्हा बांगलादेश आपल्या स्वातंत्र्याची 49 वर्षे साजरी करतो आहे, त्यावेळी मी दोन्ही देशांमधले शहीद- ज्यांनी आपल्या प्राणांचे बलिदान दिले- त्यांना श्रद्धापूर्वक वंदन करतो.
विजय दिवसनिमित्त काल मी भारतात राष्ट्रीय युद्ध स्मारकात वीरांना श्रद्धांजली अर्पण केली आणि एक ‘सुवर्ण विजय मशाल’प्रज्वलित केली.
या चार विजय मशाली संपूर्ण भारतभर भ्रमण करतील, आमच्या शहिदांच्या गावागावात त्या नेल्या जातील.
16 डिसेंबर पासून आम्ही स्वर्णिम विजय वर्ष साजरे करत आहोत. ज्याअंतर्गत देशभरात अनेक कार्यक्रम आयोजित केले जाणार आहेत.
मान्यवर महोदया,
‘मुजीब बर्षो’निमित्त मी सर्व भारतीयांच्या वतीने आपल्याला शुभेच्छा देतो.
पुढच्या वर्षी बांगलादेश भेटीच्या आपण दिलेल्या निमंत्रणाबद्दल आपले आभार व्यक्त करतो. आपल्यासोबत वंगबंधूना श्रद्धांजली अर्पण करणे माझ्यासाठी अत्यंत अभिमानाची बाब असेल.
मान्यवर महोदया,
आमच्या ‘शेजारी प्रथम’ या धोरणाचा बांग्लादेश एक प्रमुख स्तंभ आहे. बांगलादेशासोबतचे सबंध अधिक दृढ आणि सखोल करणे माझ्यासाठी पहिल्या दिवसापासून प्राधान्याचा विषय राहिला आहे.
कोरोना महामारीमुळे हे वर्ष आव्हानात्मक होते ही वस्तुस्थिती आहे.
मात्र समाधानाची बाब ही आहे की या कठीण स्थितीत भारत आणि बांगलादेशादरम्यानचे सहकार्य चांगले होते.
मग ती औषधे असतील अथवा वैद्यकीय उपकरणे किंवा मग आरोग्य व्यावासायिकांसोबत काम करणे असो... अगदी लशीच्या क्षेत्रातही आमच्यात चांगले सहकार्य आहे. या बाबतीत आपल्या आवश्यकतांकडेही आम्ही विशेष लक्ष देऊ.
सार्क आराखड्याअंतर्गत बांग्लादेशने दिलेल्या योगदानाबद्दल मी आपले आभार व्यक्त करतो.
आरोग्याव्यतिरिक्त इतर क्षेत्रांमधेही या वर्षी आमची विशेष भागीदारी सातत्याने पुढे जात आहे.
जमिनीवरुन होणाऱ्या सीमापार व्यापारातील अडचणी देखील आम्ही कमी केल्या आहेत. दोन्ही देशांमधले दळणवळण आणि संपर्काच्या साधनांचा आम्ही विस्तार केला, नवी साधने निर्माण केली.
हे आमचे परस्पर संबंध अधिक मजबूत करण्याचा आमचा दृढसंकल्प दर्शवणारे आहे.
मान्यवर महोदया,
“मुजीब चिरंतर’ – हा वंगबंधू शेख मुजीबुर रेहमान यांचा संदेश चिरंतन आहे आणि याच भावनेने आम्ही त्यांच्या वारशाचा सन्मान करतो आहोत.
आपल्या उत्तम नेतृत्वात वंगबंधूंचा हा वारसा स्पष्टपणे झळकतो आहे. त्यासोबतच, आमच्या द्वीपक्षीय संबंधांसाठीची आपली वैयक्तिक कटिबद्धता ही प्रतीत होते.
आज आपल्यासोबत, वंगबंधू यांच्या सन्मानार्थ एका टपाल तिकीटाचे प्रकाशन करण्याची तसेच महात्मा गांधी आणि वंगबंधू यांच्यावरील डिजिटल प्रदर्शनाचे उद्घाटन करण्याची संधी मिळणे माझ्यासाठी अत्यंत अभिमानाची गोष्ट आहे. मला आशा आहे की बापू आणि वंगबंधू यांच्यावरील हे प्रदर्शन आपल्या युवकांना प्रेरणा देईल. यातील एक विभाग कस्तुरबा गांधी आणि पूजनीय बंगमाता यांनाही समर्पित करण्यात आला आहे.
मान्यवर महोदया,
आता मी आपल्याला प्रारंभिक निवेदन करण्यासाठी आमंत्रित करु इच्छितो.
महिला आणि बालविकास मंत्रालय
गुवाहाटी येथे एनआयपीसीसीडीच्या वतीने पोषण अभियाना अंतर्गत ‘पोषण ट्रॅकर आणि उंची/वजन मापन’ या विषयावर मार्गदर्शन प्रशिक्षण कार्यक्रमाचे आयोजन
इंदूर येथे पोषण अभियान 2.0 अंतर्गत सक्षम अंगणवाडी योजनेच्या कार्यकर्त्यांसाठी एडब्ल्यूसी येथे बाल मूल्यमापन धोरणांचे प्रशिक्षण आयोजित
नवी दिल्ली, 1 जून 2023
गुवाहाटी येथे एनआयपीसीसीडीच्या प्रादेशिक केंद्रामध्ये 29-31 मे, 2023 या कालावधीत एकात्मिक बालविकास योजना या एकछत्री योजनेअंतर्गत अंगणवाडी सेवा योजनेच्या सेविकांसाठी ‘पोषण ट्रॅकर आणि उंची/वजन मापन’ या विषयावर मार्गदर्शन प्रशिक्षण कार्यक्रम आयोजित करण्यात आला होता.
पोषण ट्रॅकर हे अंगणवाडी सेविकांना अंगणवाडी केंद्राचे उपक्रम आणि सेवा वितरण पाहण्यासाठी प्रदान केलेले अॅप आहे. ही विकसित प्रणाली सर्व प्रत्यक्ष वेळी अंगणवाडी सेविका , अंगणवाडी केंद्र आणि लाभार्थ्यांवर देखरेख ठेवण्याचे कार्य करते .
इंदूरमधील एनआयपीसीसीडीच्या प्रादेशिक केंद्रामध्ये 30-31 मे 2023 या कालावधीत सक्षम अंगणवाडी योजनेच्या सेविकांसाठी 'अंगणवाडी केंद्रांमध्ये बाल मूल्यमापन धोरणे' या विषयावर प्रशिक्षण कार्यक्रम आयोजित करण्यात आला होता. 32 सहभागी कार्यक्रमाला उपस्थित होते.
कार्यक्रमाची ठळक वैशिष्ट्ये :
- मूल्यांकन आणि अहवालाची तत्त्वे
- माता आणि बाल संरक्षण कार्डचा वापर
- जागतिक आरोग्य संघटनेचा तक्ता
- बाल मूल्यमापन कार्ड
S.Patil/S.Chvan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 78
पंतप्रधान कार्यालय
आषाढ पौर्णिमा- धम्मचक्र दिनाच्या कार्यक्रमानिमित्त पंतप्रधान उद्या देणार संदेश
आषाढ पौर्णिमा- धम्मचक्र दिनाच्या कार्यक्रमानिमित्त पंतप्रधान नरेंद्र मोदी उद्या 24 जुलै 2021 सकाळी 8:30 वाजताच्या सुमाराला संदेश देणार आहेत.
ट्विटर संदेशाच्या माध्यमातून पंतप्रधानांनी याची माहिती दिली आहे. ते म्हणतात, "उद्या सकाळी 8:30 वाजताच्या सुमाराला आषाढ पौर्णिमा- धम्मचक्र दिनाच्या कार्यक्रमानिमित्त मी संदेश प्रसारित करणार आहे."
दूरसंचार आणि माहिती तंत्रज्ञान मंत्रालय
गोवा टपाल विभागाने भारतातील भाषा आणि साहित्य तसेच जैवविविधता या विषयावरील टपाल तिकीटांच्या प्रदर्शनाचे केले आयोजन
गोवा, 18 मे 2023
गोवा टपाल विभागाने, आंतरराष्ट्रीय संग्रहालय दिनानिमित्त, भारतातील भाषा आणि साहित्य, तसेच भारतातील जैवविविधता या समृद्ध संकल्पनेचे दर्शन घडवणाऱ्या आकर्षक टपाल तिकीट संग्रहाचे प्रदर्शन आयोजित केले आहे. हे प्रदर्शन पणजी मुख्य टपाल कार्यालयात 18 ते 30 मे 2023 या कालावधीत आयोजित करण्यात आले असून, गोवा विभाग पणजीच्या पोस्टमास्टर जनरल मरियम्मा थॉमस यांच्या मार्गदर्शनाखाली त्याचे आयोजन करण्यात आले आहे.
गोवा येथील राष्ट्रीय सागरविज्ञान संस्थेतील  माजी शास्त्रज्ञ आणि प्रसिद्ध टपाल तिकीट संग्राहक  डॉ. रमेश कुमार यांनी आपला संग्रह प्रदर्शनासाठी प्रदान केला आहे. उद्घाटन समारंभास पणजी मुख्यालयाचे वरिष्ठ पोस्टमास्टर जी.एस. राणे, प्रसिद्ध टपाल तिकीट संग्राहक डॉ. रमेश कुमार, आणि विभागाचे समर्पित कर्मचारी उपस्थित होते.
टपाल तिकिटांचे हे प्रदर्शन 18 ते 30 मे 2023 पर्यंत दररोज सकाळी 10:00 ते संध्याकाळी 5:00 पर्यंत खुले असणार आहे. हे पाहण्यासाठी जनतेला आमंत्रित केले आहे. भारताचा सांस्कृतिक आणि साहित्यिक वारसा, तसेच आपल्या देशाला लाभलेल्या विलक्षण जैवविविधतेबद्दल जाणून घेण्याची ही अनोखी संधी आहे.PIB Panaji | S.Kakade/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 81
दूरसंचार आणि माहिती तंत्रज्ञान मंत्रालय
गोवा टपाल खात्याकडून सुकन्या समृद्धी महोत्सवाचे आयोजन
गोवा टपाल विभागाने सुकन्या समृद्धी योजनेअंतर्गत मुलींसाठी 38650 खाती उघडली
गोवा, 26 सप्टेंबर 2022
गोवा टपाल विभागाने शनिवारी वास्को येथे सुकन्या समृद्धी महोत्सवाचे आयोजन केले होते. भारतीय स्वातंत्र्याचा अमृत महोत्सव आणि सुकन्या समृद्धी योजनेची यशोगाथा साकारण्यासाठी कार्यक्रमाचे आयोजन करण्यात आले होते. गोवा टपाल विभागाला सुकन्या समृद्धी योजनेंतर्गत 38650 खाती उघडण्यात यश आले आहे. सुकन्या समृद्धी योजना ही मुलींसाठी अल्प बचतीची योजना आहे. या योजनेअंतर्गत, 10 वर्षांखालील मुलीचे खाते उघडले जाऊ शकते, जे ते मुलीचे शिक्षण आणि लग्नाचा खर्च भागवण्यासाठी उपयोगी येते.
या कार्यक्रमात शैक्षणिक प्रावीण्य मिळविलेल्या विद्यार्थिनींचाही सत्कार करण्यात आला. कार्यक्रमादरम्यान सुकन्या समृद्धी खात्याची काही पासबुकही मुलींना देण्यात आली.
कार्यक्रमाच्या प्रमुख पाहुण्या श्रीमती दीपाली नाईक, संचालिका, महिला व बाल विकास संचालनालय यांनी सुकन्या समृद्धी योजनेच्या जनजागृतीसाठी योगदान देण्याचे आवाहन केले आणि महिला आणि मुलींसाठीच्या विविध सरकारी योजनांची माहिती दिली. प्राचार्य श्रीमती अनुपमा मेहरा, नेव्ही चिल्ड्रन स्कूल, चिखली, एम. नरसिंह स्वामी, वरिष्ठ टपाल अधीक्षक आणि टपाल खात्याचे अधिकारी यांची उपस्थिती होती. या कार्यक्रमात पालक आणि शिक्षकांसह 200 पेक्षा अधिक विद्यार्थ्यांनी सहभाग घेतला होता.PIB Panaji | S.Thakur/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 92
विज्ञान आणि तंत्रज्ञान मंत्रालय
22 ते 25 डिसेंबर, 2020 या कालावधीत 6 वा भारत आंतरराष्ट्रीय विज्ञान महोत्सव व्हर्च्युअल स्वरूपात आयोजित केला जाईल, आत्मनिर्भर भारत आणि जागतिक कल्याणासाठी भारतीय विज्ञान आणि तंत्रज्ञान शोधांचे हे प्रतिबिंब असेल - डॉ. हर्ष वर्धन
सीआयएसआयआर अन्य सर्व संबंधित मंत्रालय आणि विभागांच्या सहकार्याने आयआयएसएफ 2020 चे नेतृत्व करेल
6 वा भारत आंतरराष्ट्रीय विज्ञान महोत्सव  22 ते 25 डिसेंबर, 2020 या कालावधीत होणार आहे. केंद्रीय विज्ञान आणि तंत्रज्ञान, पृथ्वी विज्ञान आणि आरोग्य व कुटुंब कल्याण मंत्री डॉ. हर्ष वर्धन यांनी आज नवी दिल्ली येथे झालेल्या आढावा बैठकीत ही घोषणा केली.
उपस्थितांना संबोधित करताना डॉ. हर्ष वर्धन म्हणाले की, आयआयएसएफ 2020 हे पूर्वीपेक्षा अधिक उच्च स्तरावर व्हर्चुअल मंचावर आयोजित केले जाईल डॉ. हर्ष वर्धन म्हणाले की, यंदा सीएसआयआर इतर सर्व संबंधित मंत्रालये आणि विभागांच्या सहकार्याने आयआयएसएफ 2020 चे नेतृत्व करेल.
ते म्हणाले की विज्ञानाला प्रयोगशाळेच्या बाहेर आणून तरुण लोक आणि विद्यार्थ्यांमध्ये विज्ञानाप्रति प्रेम आणि रुची वाढवण्याबरोबरच, आत्मनिर्भर भारत आणि जागतिक कल्याणासाठी भारतीय वैज्ञानिकांची भूमिका आणि विज्ञान व तंत्रज्ञान शोधांचे प्रतिबिंब आयआयएसएफ २०२० मध्ये प्रतिबिंबित होणे आवश्यक आहे. जागतिक आव्हाने आणि लोककल्याणासाठी भारतीय वैज्ञानिकांची भूमिका जगासमोर आणण्याची ही वेळ आहे, असे ते म्हणाले. कोविड-19 चा सामना करण्यासाठी भारताने बजावलेली भूमिका अधोरेखित करण्यासाठी विचारमंथन आणि नाविन्यपूर्ण पद्धती हाती घेण्याचे आवाहन त्यांनी उपस्थितांना केले.
पहिला आणि दुसरा आयआयएसएफ नवी दिल्लीत, तिसरा चेन्नई, चौथा लखनऊ आणि पाचवा आयआयएसएफ कोलकाता येथे आयोजित करण्यात आला होता. या सर्व आयआयएसएफना भारतातून आणि परदेशातील लोकांकडून प्रचंड प्रतिसाद मिळाला होता.
आयआयएसएफ हा केंद्र सरकारच्या विज्ञान आणि तंत्रज्ञान संबंधित मंत्रालये आणि विभाग तसेच विज्ञान भारती  यांच्या संयुक्त विद्यमाने आयोजित केला जातो. आयआयएसएफ हा भारत आणि परदेशातील विद्यार्थी, नवउन्मेषक , कुशल कारागीर, शेतकरी, वैज्ञानिक आणि तंत्रज्ञ यांच्यासह भारताच्या वैज्ञानिक आणि तंत्रज्ञानाच्या प्रगतीचे यश साजरे करण्याचा उत्सव आहे.
आयआयएसएफ 2020 ला देश-विदेशातील शास्त्रज्ञ आणि संस्था तसेच तरुण लोकांच्या मोठ्या संख्येने सहभागाची अपेक्षा आहे. आयआयएसएफ 2020 च्या आधी आणि दरम्यान बर्याच कार्यक्रमांमध्ये विविध संकल्पनांवर आधारित कार्यक्रम होणार आहेत.
बैठकीला विज्ञान आणि तंत्रज्ञान विभागाचे सचिव डॉ. आशुतोष शर्मा, सीएसआयआरचे महासंचालक डॉ. शेखर सी. मंडे, विज्ञान आणि तंत्रज्ञान सचिव डॉ . रेणू स्वरूप, आयसीएमआरचे महासंचालक डॉ. बलराम भार्गव, जयंत सहस्त्रबुद्धे आदी उपस्थित होते.
आरोग्य आणि कुटुंब कल्याण मंत्रालय
देशभरातली कर्करोग उपचार केंद्रे
नवी दिल्ली, 2 जुलै 2019
राज्ये आणि केंद्रशासित प्रदेशांना राज्य कर्करोग संस्था देशातल्या विविध भागात टीसीसीसी उभारण्यासाठी मदत व्हावी यासाठी केंद्र सरकार, टीसीसी सुविधा योजना बळकट करण्याच्या दृष्टीने अंमलबजावणी करत आहे. आतापर्यंत राज्य कर्करोग संस्था उभारण्याचे 16 तर टीसीसीसी उभारण्याचे 20 प्रस्ताव आल्याची माहिती केंद्रीय आरोग्य आणि कुटुंब कल्याण राज्य मंत्री अश्विनी कुमार चौबे यांनी आज राज्यसभेत एका लेखी उत्तरात दिली.
राष्ट्रीय कर्करोग नियंत्रण कार्यक्रमांतर्गत, 27 प्रादेशिक कर्करोग केंद्रे उभारण्यात आली आहेत. नव्या एम्स मधे आणि प्रधानमंत्री स्वास्थ्य सुरक्षा योजने अंतर्गत, अद्ययावत करण्यात आलेल्या अनेक संस्थांमधे, कर्करोग विषयक विविध पैलूंवर लक्ष केंद्रित करण्यात आले आहे. यामुळे देशात कर्करोगावरचे उपचार आणि प्रतिबंध याविषयी क्षमता वृद्धींगत झाली आहे.
B.Gokhale/N.Chitale/D.Rane
(Visitor Counter : 104
पंतप्रधान कार्यालय
पंतप्रधान 12 एप्रिल रोजी राजस्थानच्या पहिल्या वंदे भारत एक्सप्रेसला हिरवा झेंडा दाखवणार
दिल्ली कॅन्टोनमेंट ते अजमेर मार्गावर धावणाऱ्या शताब्दी एक्सप्रेसच्या तुलनेत वंदे भारत एक्स्प्रेस 60 मिनिटे अधिक वेगवान असेल
अजमेर-दिल्ली कॅन्टोनमेंट वंदे भारत एक्सप्रेस गाडी ठरणार हाय राइज ओव्हरहेड इलेक्ट्रिक  क्षेत्रावरील जगातील पहिली सेमी हायस्पीड प्रवासी गाडी
नवी दिल्ली, 10 एप्रिल 2023
पंतप्रधान नरेंद्र मोदी 12 एप्रिल 2023 रोजी सकाळी 11 वाजता राजस्थानमधील पहिल्या वंदे भारत एक्सप्रेस रेल्वे गाडीला दूरदृश्य प्रणालीद्वारे हिरवा झेंडा दाखवतील. उद्घाटन करण्यात आलेली गाडी जयपूर ते दिल्ली कॅन्टोनमेंट रेल्वे स्थानकांदरम्यान धावेल. या वंदे भारत एक्सप्रेसची नियमित सेवा 13 एप्रिल 2023 पासून सुरू होणार असून या गाडीला जयपूर, अलवर आणि गुडगाव येथे थांबे असतील.
नवीन वंदे भारत एक्स्प्रेस गाडी दिल्ली कॅन्टोनमेंट ते अजमेर हे अंतर 5 तास 15 मिनिटांमध्ये गाठेल. याच मार्गावरची सध्याची सर्वात वेगवान गाडी, शताब्दी एक्स्प्रेस, हे अंतर गाठायला 6 तास 15 मिनिटे घेते. अशा प्रकारे, त्याच मार्गावर धावणाऱ्या सध्याच्या वेगवान रेल्वे गाडीच्या तुलनेत नवीन वंदे भारत एक्सप्रेस 60 मिनिटे अधिक वेगवान असेल.
अजमेर-दिल्ली कॅन्टोनमेंट वंदे भारत एक्सप्रेस ही हाय राइज ओव्हरहेड इलेक्ट्रिक  क्षेत्रावरील जगातील पहिली सेमी हायस्पीड प्रवासी गाडी असेल. ही रेल्वे गाडी पुष्कर, अजमेर शरीफ दर्गा यासह राजस्थानमधील प्रमुख पर्यटन स्थळांबरोबरचे दळणवळण सुधारेल. दळणवळण सुधारल्यामुळे या प्रदेशातील सामाजिक-आर्थिक विकासालाही चालना मिळेल.N.Chitale/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
वाणिज्य आणि उदयोग मंत्रालय
चालू आर्थिक वर्षाच्या पहिल्या तीन महिन्यांत भारतातील कृषी आणि प्रक्रिया केलेल्या अन्न उत्पादनांची निर्यात 14% वाढून 5987 दशलक्ष अमेरिकी डॉलर्सवर
पहिल्या तिमाहीत प्रक्रिया केलेल्या अन्न निर्यातीत 36.4% वाढ झाली आहे
2022-23 साठी एकूण 23.56 अब्ज अमेरिकी डॉलर्स मूल्यएवढ्या निर्यात लक्ष्यापैकी 25.4% पहिल्या तीन महिन्यांत साध्य
नवी दिल्ली, 17 जुलै 2022
गेल्या वर्षाचा कल कायम ठेवत 2022-23 या चालू आर्थिक वर्षाच्या पहिल्या तिमाहीत , आर्थिक वर्ष 2021-22 च्या याच कालावधीच्या तुलनेत कृषी आणि प्रक्रिया केलेल्या अन्न उत्पादनांच्या निर्यातीत 14 टक्के वाढ झाली आहे.
2022-23 या वर्षासाठी, सरकारने अपेडा अंतर्गत कृषी आणि प्रक्रिया केलेल्या अन्न उत्पादनांच्या गटासाठी 23.56 अब्ज अमेरिकी डॉलर्स मूल्याएवढ्या निर्यातीचे लक्ष्य ठेवले होते. वाणिज्य आणि उद्योग मंत्रालयाने घेतलेल्या पुढाकारांमुळे चालू आर्थिक वर्षाच्या पहिल्या तीन महिन्यांत एकूण वार्षिक निर्यात लक्ष्याच्या त्यापैकी 25 टक्के साध्य करण्यात मदत झाली आहे.
वाणिज्य माहिती आणि सांख्यिकी महासंचालनाद्वारे  जारी केलेल्या त्वरित अंदाज आकडेवारीनुसार, अपेडाअंतर्गत येणाऱ्या उत्पादनांची एकूण निर्यात एप्रिल-जून 2022 मध्ये गेल्या आर्थिक वर्षातील याच कालावधीतील 5256 दशलक्ष अमेरिकी डॉलर्सच्या तुलनेत वाढून 5987 दशलक्ष अमेरिकी डॉलर्सएवढी झाली. एप्रिल-जून 2022-23 साठी निर्यातीचे लक्ष्य 5890 दशलक्ष अमेरिकी डॉलर्स मूल्याएवढे होते. अपेडा अंतर्गत चहा, कॉफी, मसाले, कापूस आणि सागरी निर्यात वगळण्यात आली आहे.
ताजी फळे आणि भाज्यांच्या निर्यातीत 8.6 टक्के वाढ नोंदवली गेली, तर प्रकियाकृत अन्नउत्पादने जसे की तृणधान्ये आणि विविध प्रक्रिया केलेल्या पदार्थांसारख्या खाद्य उत्पादनांमध्ये मागील वर्षाच्या याच महिन्यांच्या तुलनेत 36.4 %  ची वाढ नोंदवली गेली.
आर्थिक वर्ष 2022-23 च्या पहिल्या तीन महिन्यांत तांदळाच्या निर्यातीत 13 टक्के वाढ झाली आहे, तर मांस, दुग्धजन्य पदार्थ आणि कुक्कुट उत्पादनांच्या निर्यातीत 9.5 टक्के आणि इतर तृणधान्यांच्या निर्यातीत 29 टक्के वाढ झाली आहे.
“देशातल्या वैशिष्ठयपूर्ण उत्पादनांच्या निर्यातीला चालना देण्यासाठी आम्ही कृषी माल मूल्य साखळीतील विविध भागधारकांना तांत्रिक आणि आर्थिक साहाय्य करतो'',असे अपेडाचे अध्यक्ष एम अंगमुथू यांनी सांगितले.
कृषी आणि प्रक्रिया केलेल्या अन्न उत्पादनांच्या निर्यातीत झालेली वाढ हे कृषी आणि प्रक्रिया केलेल्या अन्न उत्पादनांच्या निर्यात प्रोत्साहनासाठी सरकारने केलेल्या विविध प्रयत्नांचा जसे की विविध देशांमध्ये B2B प्रदर्शने आयोजित करणे, उत्पादन-विशिष्ट आणि सामान्य विपणन मोहिमेद्वारे नवीन संभाव्य बाजारपेठांचा शोध घेणे, भारतीय दूतावासांचा सक्रिय सहभाग, यांचा परिणाम आहे. भारतामध्ये नोंदणीकृत भौगोलिक संकेतांक  असलेल्या उत्पादनांना प्रोत्साहन देण्यासाठी सरकारने संयुक्त अरब अमिरातीसह आणि हस्तशिल्पांसह भौगोलिक संकेतांक असलेल्या उत्पादनांसाठी अमेरिकेसह खरेदीदार-विक्रेता यांच्या आभासी बैठका आयोजित करण्यासारखी अनेक पावले उचलली.N.Chitale/S.Kakade/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 152
संरक्षण मंत्रालय
प्रसिद्धी पत्रक
(नवी दिल्ली, 6 मार्च 2019
‘नागरी भागांना लक्ष्य करू नये’ या पाकिस्तानी सैन्याला आम्ही दिलेल्या इशाऱ्यानंतर नियंत्रण रेषेवरील एकंदर परिस्थिती तुलनेने शांत राहिली आहे. गेल्या 24 तासात पाकिस्तानी सैन्याने उच्च क्षमतेच्या शस्त्रास्त्रांनी कृष्णा घाटी आणि सुंदरबनी भागात निष्कारण आणि जोरदार गोळीबार केला तसेच भारतीय ठाणे आणि नागरी भागांना लक्ष्य करत तोफा आणि छोट्या बॉम्बचा वर्षावही केला. भारतीय सैन्याने याला चोख प्रत्युत्तर दिले. भारताच्या बाजूला कोणीही मृत्युमुखी पडलेले नाही.
व्यावसायिक सैन्यदल म्हणून नियंत्रण रेषेवर नागरी दुर्घटना टाळण्यासाठी आम्ही कटीबद्ध असण्याचा आम्ही पुनरूच्चार करत आहोत. आमच्या संरक्षण दलांनी केलेली सर्व कारवाई ही दहशतवादाचा आणि दहशतवादी सुविधांच्या विरुद्ध होती. नागरी मृत्यू टाळण्यासाठी ही कारवाई नागरी भागापासून दूरवर करण्यात आली.
प्रत्यक्ष नियंत्रण रेषा आणि आंतरराष्ट्रीय सीमेवर आम्ही जागता पहारा देत असून पाकिस्तानच्या चिथावणीखोर कृत्याला चोख प्रत्युत्तर दिले जाईल.
N.Sapre/J.Patankar/P.Kor